Monterrey i Mexico er en moderne storby samt hovedbyen i staten Nuevo León. Du kan derfor forvente at finde et hav af nye attraktioner, som for eksempel den smukke park Santa Lucia. Det grønne område omringer floden, som løber igennem byen og forbinder den storslåede plads Macroplaza med Fundidora Park. I den sidstnævnte park kan du finde både museer, gallerier og flotte haver, som kan nydes af både store og små. På trods af de mange moderne attraktioner og seværdigheder et det dog stadig muligt at få en smag af det traditionelle Mexico i Monterrey. Især i kvarteret Barrio Antiguo kan du fornemme byens rige historie, samtidig med at du befinder dig i gåafstand til det moderne kunstmuseum MARCO. Denne tætte forbindelse imellem det gamle og det nye er en glimrende beskrivelse af den stemning, som du kan forvente at opleve i Monterrey.